
ՀԱՇՎԵՔՆՆԻՉ ՊԱԼԱՏԻ ՆԵՐՔԻՆ ԱՈՒԴԻՏԻ ԲԱԺՆԻ ԿԱՆՈՆԱԴՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ
     

Ղեկավարվելով «Հաշվեքննիչ պալատի մասին» օրենքի 10-րդ հոդվածի 1-ին մասի 13-րդ կետով` Հաշվեքննիչ պալատը

Ո Ր Ո Շ ՈՒ Մ Է

1. Հաստատել Հաշվեքննիչ պալատի ներքին աուդիտի բաժնի կանոնադրությունը` համաձայն հավելվածի:
2. Սույն որոշումն ուժի մեջ է մտնում հրապարակմանը հաջորդող օրվանից:




	ՀԱՇՎԵՔՆՆԻՉ ՊԱԼԱՏԻ ՆԱԽԱԳԱՀ
	
	

Ա. ՋԱՆՋՈՒՂԱԶՅԱՆ














Հավելված
Հաշվեքննիչ պալատի 
2025 թվականի դեկտեմբերի 25-ի № 85-Լ որոշման


ԿԱՆՈՆԱԴՐՈՒԹՅՈՒՆ
ՀԱՇՎԵՔՆՆԻՉ ՊԱԼԱՏԻ ՆԵՐՔԻՆ ԱՈՒԴԻՏԻ ԲԱԺՆԻ


1․ ԸՆԴՀԱՆՈՒՐ ԴՐՈՒՅԹՆԵՐ

1. Հաշվեքննիչ պալատի ներքին աուդիտի բաժինը (այսուհետ՝ Բաժին) Հաշվեքննիչ պալատի հիմնական մասնագիտական կառուցվածքային ստորաբաժանում է, որը ստեղծվել է Հաշվեքննիչ պալատի 2018 թվականի մայիսի 10-ի Հաշվեքննիչ պալատի կանոնադրությունը հաստատելու մասին թիվ 2/1 որոշմամբ (Կանոնադրությամբ)։ 
2. Բաժինն իր գործունեությունն իրականացնում է Սահմանադրության, օրենքների, Հաշվեքննիչ պալատի կանոնադրության, սույն կանոնադրության, ներքին աուդիտի կանոնակարգի համաձայն և առաջնորդվում է Ներքին Աուդիտորների Ինստիտուտի (IIA) հրապարակած ներքին աուդիտի մասնագիտական գործունեության միջազգային ստանդարտներով և էթիկայի կանոններով։
3. Բաժնի նպատակը, լիազորությունները և պարտականությունները սահմանվում են Հաշվեքննիչ պալատի նախագահի կողմից հաստատված ներքին աուդիտի կանոնակարգով:
4. Բաժինը հաշվետու է Հաշվեքննիչ պալատին։ 
5. Բաժնի գործունեության նկատմամբ հսկողությունն իրականացնում է Հաշվեքննիչ պալատի աուդիտի կոմիտեն։
6. Բաժնի անմիջական ղեկավարումն իրականացնում է Բաժնի պետը։ Բաժնի պետի բացակայության դեպքում նրա փոխարինումն իրականացվում է Բաժնի պետի պաշտոնի անձնագրով սահմանված կարգով։
7. Բաժինն իր գործառույթների իրականացման շրջանակներում համագործակցում է Հաշվեքննիչ պալատի կառուցվածքային ստորաբաժանումների և պետական մարմինների համապատասխան ստորաբաժանումների հետ:
8. Բաժնի ծառայողների իրավունքներն ու պարտականությունները սահմանվում են Հաշվեքննիչ պալատի որոշմամբ հաստատված տվյալ պաշտոնի անձնագրով, ինչպես նաև ներքին աուդիտի կանոնակարգով:

2. ԲԱԺՆԻ ՀԻՄՆԱԿԱՆ ԽՆԴԻՐՆԵՐԸ

9. Բաժնի հիմնական խնդիրներն են՝
1) Հաշվեքննիչ պալատին օրենսդրությամբ վերապահված գործառույթների ներքին աուդիտի իրականացման ապահովումը,
2) Հաշվեքննիչ պալատին անկախ և անաչառ գնահատականի տրամադրումը՝ Հաշվեքննիչ պալատի ներքին հսկողության և կառավարման  արդյունավետության վերաբերյալ,
3) Հաշվեքննիչ պալատի առկա ռիսկերի բացահայտումը և գնահատումը,
4) Հաշվեքննիչ պալատի գործունեության արդյունքի ընդլայնման և բարելավման նպատակով մասնագիտական խորհրդատվության ապահովումը,
5) Բաժնի իրավասության սահմաններում Հաշվեքննիչ պալատին օրենսդրությամբ վերապահված լիազորությունների լիարժեք և արդյունավետ իրականացման ապահովումը։

3․ ԲԱԺՆԻ ԳՈՐԾԱՌՈՒՅԹՆԵՐԸ

10. Հաշվեքննիչ պալատում ներքին աուդիտի գործառույթն անկախ է Հաշվեքննիչ պալատի այլ գործառույթներից։ Բաժնի ծառայողներին արգելվում է մասնակցել ներքին աուդիտի ենթակա որևէ գործառույթի կամ գործընթացի նախագծմանը, իրականացմանը կամ վերահսկմանը, որի վերաբերյալ նրանք պետք է տրամադրեն անկախ և անաչառ գնահատական։
11. Բաժնի գործառույթներն են՝
1) ֆինանսական աուդիտի իրականացում՝ Հաշվեքննիչ պալատի ֆինանսական գործառնությունների և հաշվետվությունների հուսալիության ու ամբողջականության գնահատում, 
2) համապատասխանության աուդիտի իրականացում՝ Հաշվեքննիչ պալատի գործունեության համապատասխանության գնահատում՝ օրենսդրության պահանջների և միջազգային պարտավորությունների նկատմամբ, 
3) կատարողականի (արդյունավետության) աուդիտի իրականացում՝ Հաշվեքննիչ պալատի ծրագրերի և գործառնությունների իրականացման տնտեսման և արդյունավետության գնահատում, 
4) տեղեկատվական տեխնոլոգիաների աուդիտի իրականացում՝ տեղեկատվական տեխնոլոգիաների կառավարման, անվտանգության և հսկողության համակարգերի արդյունավետության գնահատում, 
5) Հաշվեքննիչ պալատի ռիսկերի կառավարման գործընթացների արդյունավետության գնահատում, 
6) Հաշվեքննիչ պալատի կառավարման, ռիսկերի և հսկողության գործընթացների բարելավման վերաբերյալ խորհրդատվության տրամադրում, 
7) մոնիթորինգի իրականացում՝ ներքին աուդիտի արդյունքներով տրված առաջարկությունների կատարման մշտադիտարկում,
8) օրենսդրությամբ սահմանված այլ գործառույթներ։

